tartuNLP/wikipedia-smugri-20251201 huggingface dataset:
Ri Kwang-chon

Ri Kwang-chon (s. 4. syyskuuta 1985 Pjongjang) on pohjoiskorealainen jalkapalloilija. Puolustajana pelaava Ri edustaa Pohjois-Korean pääsarjassa pelaavaa kansanarmeijan 4.25-urheiluseuraa.
Maajoukkueura.
Ri on pelannut Pohjois-Korean maajoukkueessa vuodesta 2001 alkaen. Hän kuului myös Pohjois-Korean joukkueeseen vuoden 2010 MM-kisoissa.
Jean Beausejour

Jean André Emanuel Beausejour Coliqueo (s. 1. kesäkuuta 1984 Santiago, Chile) on chileläinen jalkapalloilija, joka tällä hetkellä edustaa chileläistä Universidad de Chileä. Hän on pelipaikaltaan laitalinkki. Ennen paluutaan Chileen ja Colo-Coloon vuonna 2014 Beausejour pelasi Englannissa Birmingham Cityssä ja Wigan Athleticissa. Hän on pelannut Chilen ulkopuolella aiemmin myös meksikolaisessa Américassa, belgialaisessa Gentissä (jossa hän ei pelannut otteluakaan), brasilialaisessa Grêmiossa ja sveitsiläisessä Servettessä. 
Beausejour on pelannut Chilen maajoukkueessa 101 maaottelua ja tehnyt niissä kuusi maalia.
Lapsuus ja uran alku.
Jean André Emanuel Beausejour Coliqueo syntyi Santiagossa haitilaiselle isälle ja chileläiselle äidille.
Ura.
Beausejour aloitti ammattilaisuransa vuonna 2001 Universidad Católicasta, jota ennen hän oli pelannut seuran juniorijoukkueissa.
Vuonna 2004 hän siirtyi sveitsiläiseen Servetteen, jossa hän pelasi kauden verran ja siirtyi tämän jälkeen brasilialaiseen Grêmioon. Vuonna 2007 hän palasi Chileen ja teki sopimuksen Cobreloan kanssa.
Kaudeksi 2008–2009 Beausejour vaihtoi jälleen seuraa tällä kertaa O'Higginsiin. Vakuuttavien peliesitystensä aikana chileläisseurassa hän sai kolmesti kutsun maajoukkueeseen päävalmentaja Marcelo Bielsalta, ensiesiintymisensä maajoukkueessa hän oli kuitenkin tehnyt jo aikaisemmin. 1. joulukuuta 2008 hän teki 3½-vuotisen sopimuksen meksikolaisseura Américan kanssa.
3. tammikuuta 2009 hän pelasi ensimmäisen ottelunsa joukkueessa ja teki siinä samassa myös avausmaalinsa. Beausejour valittiin Chilen kokoonpanoon vuoden 2010 MM-kilpailuihin. Hän teki joukkueen turnauksen ensimmäisessä ottelussa Hondurasia vastaan ottelun ainoan maalin.
Elokuussa 2010 Beausejour siirtyi englantilaiseen Birmingham Cityyn. Vuonna 2011 Beausejour pelasi Englannin liigacupin finaalissa Arsenalia vastaan. Hän tuli vaihdosta kentälle ottelussa, jonka Birmingham voitti 2-1. Se oli Beausejourin ensimmäinen pokaali Englannin kentillä ja vasta toinen koko uralla. Birminghamissa hän pelasi tammikuuhun 2012, jolloin vaihtoi Wigan Athleticiin. 2013 Beausejour voitti Wiganin paidassa Englannin cupin FA Cupin.
Texasin moottorisahamurhat (elokuvasarja)

Texasin moottorisahamurhat -kauhuelokuvasarjaan kuuluu kaiken kaikkiaan kahdeksan elokuvaa. 
Elokuvasarjan päähenkilönä voidaan pitää mielisairasta ja kasvotautista Leatherfacea, joka tunnetaan ihmisnahasta valmistetusta naamiostaan, esiliinastaan ja pääosin murha-aseenaan käyttämästä moottorisahasta.
Tuorein elokuva, yksinkertaisesti "Texas Chainsaw Massacre" -nimellä toimiva elokuva sai ensi-iltansa helmikuussa 2022 ja ohjauksesta vastasi David Blue Garcia.
Kansainvälinen miestenpäivä

Kansainvälinen miestenpäivä on kansainvälinen vuosipäivä, jota vietetään 19. marraskuuta. Vuonna 1999 alkanutta tapahtumaa juhlitaan nykyään monissa järjestöissä kaikissa maanosissa, ja sillä on myös Unescon tuki. Miestenpäivä on esillä ainakin jollain tasolla yli 80 valtiossa.
Kansainvälisen miestenpäivän päätavoitteet ovat myönteisten miesroolimallien tuominen esille, eri elämänaloilla toimivien miesten myönteisen panoksen juhlistaminen, miesten terveyden ja miehiin kohdistuvaan syrjimättömyyden edistäminen, sukupuolten välisten suhteiden ja tasa-arvon parantaminen sekä maailman tekeminen turvallisemmaksi.
Historia.
Miestenpäivän perustamista oli ehdoteltu jo 1960-luvulta lähtien muun muassa tasa-arvoperustein, sillä naisillakin oli oma kansainvälinen päivänsä. Alun perin miestenpäiväksi kaavailtiin 23. helmikuuta. Seuraavina vuosikymmeninä eri puolilla maailmaa kokeiltiinkin miestenpäivän viettämistä pienimuotoisesti, mutta kansainväliseksi se ei silloin vielä levinnyt, ja kokeilut jäivät lyhytaikaisiksi.
Kansainvälisen miestenpäivän perusti trinidadjatobagolaisen Länsi-intian yliopiston lehtori, tohtori Jerome Teelucksingh vuonna 1999. Hän siirsi päivän helmikuusta marraskuun 19. päivälle, joka on hänen oman isänsä syntymäpäivä.
Miestenpäivästä tuli suosittu aluksi Karibialla, josta se levitettiin koko maailmaan. Myös Unesco ilmaisi tukensa päivälle. Tarkkaa lukua miestenpäivän vieton yleisyydestä maailman eri maissa ei ole. Päivää ei myöskään mainita YK:n tapahtumakalenterissa. Suomessa miestenpäivää ei ole lisätty kalenteriin, sillä Yliopiston almanakkatoimisto ei pidä sitä Suomessa riittävän vakiintuneena. Kuitenkin ainakin Teollisuusliitto on lisännyt päivän jäsenilleen jaettavaan kalenteriin.
Tavoitteet ja viettäminen.
Kansainvälisen miestenpäivän ratifioidut tavoitteet ovat vuodesta 2009 alkaen olleet:
Miestenpäivän viettämiseen ovat kuuluneet alusta alkaen myös lahjojen antaminen, seminaarit, foorumit, konferenssit, koulutapahtumat, miesten terveystapahtumat, Movember-rahankeruu, radio- ja televisio-ohjelmat, puheita parlamenteissa, viralliset ja kirkon järjestämät tapahtumat, rukoustilaisuudet, rauhanomaiset kokoontumiset ja marssit, palkintotapahtumat, tarjoukset kaupoissa, konsertit ja taidenäyttelyt. Järjestäjät ovat vapaat toteuttamaan päivän vieton haluamallaan tavalla ja valitsemallaan foorumilla. Päivän viettoon on liittynyt joka vuosi myös jokin vaihtuva erikoisteema. Järjestäjät ovat korostaneet, että miestenpäivän tarkoitus ei ole kilpailla naistenpäivän kanssa vaan tuoda esiin miesten kokemuksia.
Miestenpäivän juhlinta jatkuu kansainvälisen lasten päivän juhlintana 20. marraskuuta.
Metropolia Ammattikorkeakoulun opiskelijakunta

Metropolia Ammattikorkeakoulun opiskelijakunta METKA on Metropolia Ammattikorkeakoulussa toimiva opiskelijakunta.
METKAn tehtävänä on valvoa opiskelijoiden etuja muun muassa tuomalla opiskelijoiden näkemykset esille ammattikorkeakoulun hallinnossa sekä järjestää erilaisia palveluja Metropolian opiskelijoille (esimerkiksi tutorointi ja liikunta). 
METKA edustaa kaikkia Metropolian opiskelijoita (noin 16 000), heistä vuonna 2018 noin 7 000 oli opiskelijakunnan jäseniä.
METKA vaikuttaa valtakunnallisesti ammattikorkeakouluopiskelijoiden edunvalvonnassa Suomen opiskelijakuntien liiton (SAMOK) kautta.
Historia.
Opiskelijakunta on perustettu nimellisesti jo syksyllä 2007, kun tuli tieto Helsingin ammattikorkeakoulu Stadian ja EVTEK-ammattikorkeakoulun yhdistymisestä. Virallisesti opiskelijakunta aloitti toimintansa 2008, kun Stadian opiskelijakunta HAMOKin ja Evtekin opiskelijakunta Kolmiraudan toiminnot yhdistettiin.
Tehtävät.
Opiskelijakunnan pääasiallisena tehtävänä on toimia opiskelijoiden edunvalvojana. Edunvalvonta voidaan jakaa koulutus- ja sosiaalipoliittiseen edunvalvontaan, jonka lisäksi opiskelijakunnan työntekijä toimii myös opiskelija-asiamiehenä. 
Koulutuspoliittiseen edunvalvontaan kuuluu opiskelijoiden äänen esiin tuominen Metropolia Ammattikorkeakoulun eri toimielimissä, heidän oikeuksistaan ja velvollisuuksistaan tiedottaminen sekä heidän avustamisensa erilaisissa koulutukseen liittyvissä ongelmatapauksissa. Sosiaalipoliittiseen edunvalvontaan taas voidaan laskea asumiseen, viihtyvyyteen, hyvinvointiin, yhteisöllisyyteen sekä kerho- ja kurssitoimintaan liittyvät asiat. 
Päätöksenteko.
Metkassa ylintä päätäntävaltaa käyttää 25-henkinen edustajisto, joka valitaan syksyisin vaaleilla yhden vuoden toimikaudeksi. Edustajistoon voidaan valita myös 25 varajäsentä. Edustajistovaaleissa ovat äänioikeutettuja kaikki opiskelijakunnan jäsenet. Kaikilla Suomen opiskelijakunnilla on yhteinen vaalipäivä ja se on 6.11.2019.
Metkassa on palkkiollinen työhallitus (6–10 henkilöä) sekä 5 työntekijää tukemassa hallituksen työskentelyä.
Palvelut.
Metka ohjaa Zone Liikuntapalvelujen toimintaa, joka tuottaa ammattikorkeakoulujen liikuntapalvelut. Se omistaa myös Opiskelijapalvelut Oy:n joka tuottaa kahvila- ja cateringpalveluita sekä opiskelijaristeily Kaljaasin.
David Savolainen

David Savolainen -nimisiä henkilöitä ovat olleet:
Reine

Reine on Pohjois-Norjassa, Moskenesin kunnassa sijaitseva kylä. Se on toiminut myös kunnan hallinnollisena keskuksena vuodesta 1743. Huolimatta Reinen syrjäisestä sijainnista siellä vierailee tuhansia turisteja vuosittain. Turismi onkin kylälle nykyään tärkeää.
1970-luvulla Norjan suurin viikkolehti Allers valitsi Reinen Norjan kauneimmaksi kyläksi. Reinebringen-vuorelta otettu kuva Reinen yli onkin koristanut monia turistiesitteiden ja -vihkojen kansia.
Kylän kautta kulkee myös valtatie E10.
Valkoinen torni

Valkoinen torni (; myös "Lefkos Pirgos") on torni Thessalonikissa Kreikassa. Se sijaitsee kaupungin keskustassa Níkis-rantabulevardin varrella lähellä merenrantaa. Tornia pidetään kaupungin symbolina.
Tornin korkeus on 33,9 metriä ja siinä on kuusi kerrosta. Pohjakaavaltaan torni on pyöreä ja sen halkaisija on 22,7 metriä. Tornin ylimmässä kerroksessa on tasanne, josta on hyvä näköala kaupunkiin.
Tornin tarkkaa rakentamisvuotta ei tunneta. Sen ajateltiin pitkään olevan venetsialaisten rakentama. Todennäköisesti se on kuitenkin rakennettu osmanivallan varhaisina vuosina Suleiman Suuren aikana joskus vuoden 1530 jälkeen. Sen arkkitehti saattaa olla Mimar Sinan, joka suunnitteli myös vastaavanlaisen tornin Albanian Vlorëen (Valona). Torni on rakennettu varhaisemman Thessalonikin kaupunginmuuriin kuuluneen bysanttilaisaikaisen tornin paikalle. Se oli mahdollisesti ristiretkeläisten 1200-luvulla rakentama. Torni sijaitsee paikassa, jossa kaupungin läntinen muuri ja meren rantaa seuraava merimuuri yhtyivät.
Osmaniajalla torni toimi paitsi linnoituksena myös vankilana. Se tunnettiin alun perin nimellä Leijonatorni. 1600-luvulta alkaen sitä kutsuttiin Kalamarián linnoitukseksi. Tuohon aikaan tornia ympäröi matalampi kahdeksankulmainen muuri, jossa oli pienemmät tornit. Näin se muodosti pienen linnoituksen, joka vartioi kaupungin satamaa ja rannikkoa. Vuonna 1826 kaikki vankilan vangit surmattiin. Tämän seurauksena se sai nimen Kanli-Kule (”Veritorni” tai ”Punainen torni”). Thessalonikin vapauduttua turkkilaisten vallasta vuonna 1912 torni pestiin valkoiseksi symbolisena eleenä. Näin se sai nykyisen nimensä. Toisen version mukaan tornin olisi kuitenkin maalannut valkoiseksi yksi sen vangeista saadakseen vapautensa. Myös tornia ympäröinyt muuri ja sen pienemmät tornit purettiin 1900-luvun alussa. Kreikan kuningas Yrjö I murhattiin tornin lähellä vuonna 1913.
Ensimmäisen maailmansodan aikana torni toimi muun muassa viestintäkeskuksena. Tämän jälkeen se on toiminut muun muassa kaupungin ilmatorjunnan keskuksena sekä Thessalonikin yliopiston meteorologisena keskuksena. Rakennus kunnostettiin vuonna 1985. Nykyään torni on Bysanttilaisen kulttuurin museon käytössä ja siellä järjestetään kaupungin historiaa esitteleviä näyttelyitä.
Munkkisaari (albumi)

Munkkisaari on rap-artisti Super Jannen 23. kesäkuuta 2010 julkaistu debyyttistudioalbumi. Sen julkaisi Upleftbass Records ja jakelijana toimii Supersounds Music Oy. Kappaleesta "Kaikki muuttuu" on julkaistiin musiikkivideo kesällä 2010 ja kappaleesta "Rahamies" tammikuussa 2014.
Albumi debytoi Suomen virallisen listan sijalla 50.
Birger

Birger on ruotsalainen miehen etunimi, joka esiintyy myös sukunimenä. Nimi on johdettu muinaisskandinaavisesta verbistä "bjarga", joka tarkoittaa "auttaa", "pelastaa", tai "suojella".
Suomessa nimi on Digi- ja väestötietoviraston tietojen mukaan annettu 1900-luvun alusta kesäkuuhun 2025 mennessä 4 521 henkilölle. Suurin osa Birgereistä on syntynyt 1900-luvun alkupuoliskolla. Suomenruotsalaisen kalenterin mukaan Birgerin nimipäivä on 17. kesäkuuta.
Digital Video Broadcasting

Digital Video Broadcasting (DVB) on joukko digitaaliseen tiedonsiirtoon tarkoitettuja avoimia standardeja. Standardien kehitystyöstä vastaa Digital Video Broadcasting Project, johon kuuluu noin 250 laitevalmistajaa, verkko-operaattoria, ohjelmistokehittäjää ja muuta alan yritystä yli 35 eri maasta.
Standardeja ovat muun muassa:
Syyskuussa 2016 DVB-H ja DVB-SH -standardeja kutsuttiin kaupallisesti epäonnistuneiksi.
Allers

Allers on norjalainen viikkolehti, joka koostuu haastatteluista, artikkeleista ja säännöllisistä kolumneista. Lehteä julkaiseva Aller julkaisee myös muita lehtiä, kuten Se og Hør, KK ja Henne.
Allers-lehden perustaja oli tanskalainen Carl Julius Aller, joka perusti lehden alkuperäisen, tanskalaisen version Kööpenhaminassa vuonna 1877 nimellä Illustreret Familie-Journal. Vuonna 1893 lehti sai ruotsalaisen versionsa, Allers Familj-journal, ja neljä vuotta myöhemmin, vuonna 1897, lehden norjalainen versio perustettiin.
Leena Nokela

Leena Katri Nokela (o.s. Korhonen, 16. tammikuuta 1937 Helsinki – 21. toukokuuta 2025 Helsinki) oli suomalainen toimittaja. Hän oli päätoimittajana "Avotakka"- ja "Glorian Antiikki" -lehdissä.
Nokela aloitti toimittajanuransa "Savo"-lehdessä, siirtyi sieltä "Me Naiset" -lehteen ja 1965 "Kotilieteen". "Avotakan" toimituspäällikkyyden jälkeen hänestä tuli lehden päätoimittaja. Hän kirjoitti useita antiikkiesineisiin ja sisustukseen liittyviä kirjoja. Hän teki televisio-ohjelmia Mainos-TV:lle 1964–1965 ja Yleisradiolle 1968–1969. Nokelalle myönnettiin 2010 Valtion journalistipalkinto elämäntyöstä. 
Nokela oli naimisissa apteekkari Ahti Nokelan kanssa (1927–2001), ja he saivat kaksi tytärtä.
Valmistaudu olemaan väärässä

Valmistaudu olemaan väärässä on hip hop-yhtye Kymppilinjan toinen studioalbumi, joka julkaistiin 4. elokuuta 2010. Se debytoi Suomen virallisen listan sijalla 8.
Taustatietoa.
Albumin ensimmäinen single "Kauneinta" julkaistiin kesällä 2009. Toinen single "Minä" julkaistiin keväällä 2010. Sillä vierailee naislaulaja Mariska ja se valittiin mm. The Voicen vuoden viralliseksi kesähitiksi 2010. Albumilla vierailevat myös reggaeartisti Puppa J ja rockmuusikko Kauko Röyhkä. Albumilta pois jätetty kappale "Jos voisit" julkaistiin YouTubessa 19. marraskuuta 2010. Kapplaeen on tuottanut Sakke ja se sisältää samplen Fintelligensin kappaleesta "Millast tää on".
Herman Råbergh

Herman Råbergh (4. syyskuuta 1838 Turku – 3. maaliskuuta 1920 Porvoo) oli suomalainen piispa, kirkkohistorian professori ja valtiopäivämies.
Elämäkerta.
Råberghin vanhemmat olivat pormestari Johan Wilhelm Råbergh ja Karolina Kristina Borgeman. Hän pääsi ylioppilaaksi Turun lukiosta 1858 ja opiskeli Helsingin yliopistossa valmistuen filosofian kandidaatiksi 1863, maisteriksi 1864, teologian kandidaatiksi 1867 sekä teologian lisensiaatiksi ja tohtoriksi 1872. Råbergh vihittiin papiksi 1867.
Råbergh toimi Helsingin yliopiston kirkkohistorian dosenttina 1870–1872 ja professorina 1872–1892. Hän oli teologisen tiedekunnan dekaani 1877–1892 ja yliopiston vararehtori 1887–1892. Porvoon hiippakunnan piispana Råbergh oli vuosina 1892–1920. Hän osallistui pappissäädyn edustajana valtiopäiville 1888, 1891, 1894, 1897, 1899, 1900, 1904 ja 1905 ja toimi valtiopäivien varapuhemiehenä 1899–1905. Råbergh oli kirkolliskokouksen jäsen 1886–1908 ja kirkolliskokouksen varapuheenjohtaja 1898–1908.
Råbergh oli Diakonissalaitoksen johtajana 1875–1884, Helsingin kaupunkilähetyksen johtokunnan puheenjohtajana 1883–1893 sekä Suomen kirkkohistoriallisen seuran johtokunnan puheenjohtajana 1892–1920. Hän kuului myös Merimieslähetyksen, Vankeusyhdistyksen ja Suomen Lähetysseuran johtokuntiin. Råbergh toimitti 1877–1882 Tidskrift för teologi och kyrka-julkaisua.
Råberghin kirjallinen tuotanto käsitteli uskonnollisia aiheita ja kirkkohistoriaa. Hän julkaisi myös Hengellisiä lauluja ja virsiä -kokoelman josta on otettu useita painoksia. Tunnetuin Råberghin sanoittamista hengellisistä lauluista on P. J. Hannikaisen säveltämä "Pyhäaamun rauha".
Råbergh löysi Porvoon kaakkoispuolella Virvikissä sijainneelta maatilaltaan Suomen ensimmäisen tunnetun pallokiviesiintymän jonka Benjamin Frosterus kuvasi väitöskirjassaan vuonna 1893.
Herman Råbergh oli naimisissa vuosina 1870–1887 Aline von Rosenkampffin (k. 1887) kanssa. Hänen veljiään olivat pormestari, valtiopäivämies Karl Henrik Råbergh ja hovioikeuden presidentti Gustaf Wilhelm Råbergh.
Nurmikat

Nurmikat eli aitonurmikat ("Poa") on heinäkasvisuku, johon kuuluu yksi- ja monivuotisia lajeja. Se on heinäkasvien tyyppisuku. Siihen kuuluu noin 500 lajia, joita esiintyy maailmanlaajuisesti.
Nurmikat tunnistaa keulamaisesta lehden kärjestä. Niiden lehtituppi on avoin, lehti on tasasoukka ja sen keskisuonen molemmin puolin on vaaleanvihreä juova. Röyhy on usein kartiomainen. Tähkylät ovat 2–10-kukkaisia ja teräväselkäisiä.
Lajeja.
Suomessa kasvaa 16 nurmikkalajia ja joitain nurmikkaristeymiä. Suomessa kasvavista nurmikkalajeista yleisimpiä ovat kylänurmikka ("Poa annua"), niittynurmikka ("Poa pratensis"), karheanurmikka ("Poa trivialis"), lehtonurmikka ("Poa nemoralis") ja rantanurmikka ("Poa palustris").
Suomessa kasvavat lajit.
Nurmikkaristeymät Suomessa:
Muualla kasvavia nurmikkalajeja.
Muualla tavattavia nurmikkaristeymiä:
EgyptAirin lento 990

EgyptAirin lento 990 oli säännöllinen reittilento Los Angelesin kansainväliseltä lentoasemalta Yhdysvalloista Kairon kansainväliselle lentoasemalle Egyptiin, välilaskunaan John F. Kennedyn kansainvälinen lentoasema New Yorkissa. 31. lokakuuta 1999 lennon Boeing 767 -tyyppinen kone syöksyi Altantin valtamereen noin sata kilometriä Massachusettsin Nantucketin saaresta. Kaikki 217 koneessa ollutta kuolivat. Onnettomuuden virallinen todennäköinen syy oli varaperämiehen tahallaan aiheuttama mereensyöksy.
Kone oli lähtenyt kello 1.20 Yhdysvaltain itäistä aikaa, ja 20 minuuttia lähdön jälkeen varaperämies pyysi ottaa ohjat, ja samalla myös kapteeni poistui hetkeksi ohjaamosta. Tällä välin perämies rukoili, kytki autopilotin pois päältä ja asetti moottorit tyhjäkäynnille. Kapteeni onnistui palauttamaan hallinnan hetkeksi, mutta koska poltttoaineensyöttö oli katkaistu, kone aloitti uuden syöksyn ja putosi Atlantin valtamereen.
Koska onnettomuus tapahtui kansainvälisillä vesillä, vastuu tutkinnasta oli Kansainvälisen siviili-ilmailujärjestön sääntöjen mukaan Egyptillä (Egyptian Civil Aviation Authority, ECAA). Egyptin hallitus kuitenkin pyysi, että paremmilla resursseilla varustettu Yhdysvaltain National Transportation Safety Board (NTSB) suorittaisi tutkinnan. Kaksi viikkoa onnettomuuden jälkeen NTSB ehdotti tutkinnan siirtämistä FBI:lle, koska todistusaineisto viittasi rikokseen ja onnettomuuden tahallisuuteen. Egyptin viranomaiset eivät suostuneet tähän, joten NTSB jatkoi tutkinnan johdossa. Kun tahallisen teon todisteet lisääntyivät, Egyptin hallitus pyörsi aiemman päätöksensä ja ECAA aloitti oman tutkimuksensa. Nämä kaksi tutkintaa tulivat hyvin erilaisiin tuloksiin: NTSB määritteli onnettomuuden olleen varaperämiehen Gameel Al-Batoutin tahallaan aiheuttama, ja päällimmäinen teoria on, että tämä teki itsemurhan. ECAA sen sijaan katsoi, että onnettomuuden oli aiheuttanut koneen mekaaninen vika.
Lentokoneessa olleista henkilöistä 14 kuului miehistöön. Matkustajat (203 henkeä) olivat kotoisin Kanadasta, Egyptistä, Saksasta, Sudanista, Syyriasta, Yhdysvalloista ja Zimbabwesta. Heistä 32 oli noussut koneeseen Los Angelesissa, loput New Yorkissa.
Yrjö Nurmio

Yrjö Fredrik Nurmio (29. huhtikuuta 1901 Raisio – 15. kesäkuuta 1983 Helsinki) oli suomalainen professorin arvonimen saanut historiantutkija ja valtionarkistonhoitaja.
Yrjö Nurmion vanhemmat olivat rovasti Henrik Nurmio ja Anna Alina Groundstroem. Hänen vanhempi veljensä oli jääkärieversti, kirjailija Heikki Nurmio.
Nurmio oli Hämeenlinnan maakunta-arkiston vt. johtaja 1927–1929, Mikkelin maakunta-arkiston va. johtaja 1934 sekä Kansallisarkiston valtionarkistonhoitaja 1949–1967.
Mini-VGA

Mini-VGA on liitin, jota käytetään muun muassa kannettavissa tietokoneissa VGA-liittimen sijasta. Applen ja Hewlett-Packardin Mini-VGA -toteutukset ovat erilaisia mutta ne käyttävät silti samaa nimeä. Mini-VGA -liittin voi VGA-signaalin lisäksi kuljettaa komposiitti- ja S-video-signaaleja.
Mini-DVI- ja Mini DisplayPort-liittimet ovat suuressa määrin korvanneet mini-VGA -liittimen. Mini-VGA -liittimiä käytetään yleisesti Applen iBookeissa, eMaceissä, varhaisissa PowerBookeissa ja joissain iMaceissä, mutta myös useissa Sonyn valmistamissa kannettavissa tietokoneissa. Hewlett Packardin versiota liittimestä käytetään HP Mini- ja HP TouchSmart-tietokoneissa.
Beady Eye

Beady Eye oli brittiläinen vuonsina 2009–2014 toiminut rockyhtye. Yhtyeen perustivat vuonna 2009 hajonneen Oasiksen jäsenet Liam Gallagher (laulu), Gem Archer (kitara), Andy Bell (basso) ja Chris Sharrock (rummut).
Yhtye julkaisi debyyttisinglensä ”Bring the Light” marraskuussa 2010, ja ensimmäisen studioalbuminsa, "Different Gear, Still Speeding", 28. helmikuuta 2011. Ennen debyyttialbumia julkaistiin vielä singlet ”Four Letter Word” ja ”The Roller”. Kesän 2011 aikana, yhtye julkaisi vielä kaksi singleä ”Millionaire” ja ”The Beat Goes On”. 
10. kesäkuuta 2013 yhtye julkaisi toisen studioalbuminsa, "BE". Sitä edelsi single ”Second Bite of the Apple” huhtikuussa 2013. Albumin julkaisun jälkeen julkaistiin vielä tuplasinglet, ”Shine a Light” / ”The World’s Not Set in Stone”, elokuussa ja ”Iz Rite” / ”Soul Love”, marraskuussa 2013.
Liam Gallagher ilmoitti lokakuussa 2014 Twitterissä yhtyeen hajonneen.
Jäsenet.
Yhtyeen live-esiintymisissä jäsenien lisäksi toimivat muusikot Jeff Wooton soittaen bassoa ja Matt Jones koskettimissa Gemin ja Andyn soittaessa kitaraosuuksia.
Waltari-palkinto

Waltari-palkinto on kirjallisuuspalkinto, jonka Suomen Kirjailijaliitto jakaa nuorelle kirjailijalle. Vuonna 2008 palkinnon arvo oli 8 000 euroa.
Mika Waltari oli vuonna 1979 päättämässä ensimmäisestä palkinnon saajasta, joka oli Antti Tuuri.
Palkinnon saajat.
Lähde
Friday the 13th (vuoden 2009 elokuva)

Friday the 13th on uudelleenfilmatisointi vuoden 1980 elokuvasta "Perjantai 13." Elokuvan on ohjannut Marcus Nispel, joka on ohjannut myös vuoden 2003 "Texasin moottorisahamurhat" -elokuvan. Elokuva ei varsinaisesti perustu alkuperäiseen elokuvaan, vaan kertoo uuden tarinan, joka on tietyllä tapaa yhdistelmä kolmesta ensimmäisestä "Perjantai 13". -elokuvasarjan osasta.
Elokuvien päähenkilöä, sarjamurhaaja Jason Voorheesia elokuvassa näyttelee Derek Mears.
Isokalpapyrstö

Isokalpapyrstö ("Lycodes esmarkii") on kivinilkkoihin kuuluva suuri ahvenkala, joka elää Pohjois-Atlantin kylmissä vesissä.
Ulkonäkö.
Täysikasvuisen isokalpapyrstön pituus on keskimäärin 40–55 cm ja enimmillään 75 cm. Sillä on pitkänomainen ruumis, jossa on 115–118 selkänikamaa. Selkäpuoli on ruskea ja siinä on 5–7 valkeaa kuviota, jotka ovat poikasilla käänteisen y-kirjaimen muotoiset mutta muuttuvat iän myötä renkaan muotoisiksi. Ihon suomupeite ulottuu vatsaeviin, niskaan, parittomiin eviin sekä rintaevien tyveen. Kylkiviiva jakaantuu kahteen haaraan, joista ylempi ei ole näkyvissä. Muita tuntomerkkejä ovat musta vatsakalvo sekä umpisuolen puuttuminen – toisin kuin muilla "Lycodes"-suvun lajeilla.
Levinneisyys.
Isokalpapyrstö elää Atlantin valtameren pohjoisosissa. Levinneisyysalue ulottuu pohjoisessa Islannin pohjoispuolelle ja Barentsinmeren länsiosiin ja jatkuu Färsaarten ja Shetlandsaarten kautta Etelä-Norjaan. Atlantin länsireunalla sitä tavataan vyöhykkeellä, joka ulottuu Lounais-Grönlannista Newfoundlandiin ja edelleen Virginian rannikolle.
Elintavat.
Isokalpapyrstö on pohjakala, joka elää 200–550 metrin syvyydessä pehmeässä merenpohjassa. Se viihtyy merivedessä, jonka lämpötila on 2–5 °C ja suolapitoisuus 34–35 promillea. Ravinnokseen se käyttää lähinnä piikkinahkaisia, kuten käärmetähtiä, meritähtiä ja merisiiliä. Syksyllä kutemisen jälkeen naaras laskee merenpohjaan noin 1 200 isoa mätimunaa (läpimitta 6 mm).
Etelä-Savon ammattiopisto

Etelä-Savon ammattiopisto (Esedu) on monialainen ammatillinen oppi­laitos, jonka toiminta käynnistyi uudistuneelta omistuspohjalta elokuussa 2009. Ammattiopistoa hallinnoi Etelä-Savon Koulutus Oy, joka on Mikkelin ja Pieksämäen kaupunkien yhteisesti omistama osakeyhtiö. Tämä osakeyhtiö on aiemman Etelä-Savon koulutuksen kuntayhtymän (Etelä-Savon ammattiopisto) ja Keski-Savon oppimiskeskuksen kuntayhtymän (Pieksämäen ammattiopisto) toiminnan jatkaja. 
Esedu järjestää opetusta molemmilla paikkakunnilla Mikkelissä ja Pieksämäellä. Lisäksi monia opintoja voi suorittaa verkossa ja metsäkoneenkuljettajan perustutkinnon voi opiskella Savonlinnassa. Esedulla on yhteistyösopimus Kaakkois-Suomen ammattikorkeakoulun (XAMK) kanssa. 
Vuonna 2018 Esedussa opiskeli yhteensä 3 450 ammatillisen koulutuksen opiskelijaa. Henkilökuntaa Etelä-Savon ammattiopistossa on lähes 320. Esedulle voi hakeutua opiskelemaan valtakunnallisessa yhteishaussa tai joustavasti jatkuvan haun kautta ympäri vuoden. Ammatillisten perustutkintojen lisäksi Esedulla voi opiskella osaamista täydentäviä ammatti- ja erikoisammattitutkintoja. Lisäksi koulutustarjonnassa on monipuolisesti tutkinnon osia eri aloilta.
Naisten Salibandyliigan kausi 2008–2009

Kausi 2008–2009 oli salibandyliigan 22. kausi. Joukkuemäärää kasvatettiin edelliskauden kymmenestä joukkueesta 12:een.
Hallitsevana mestarina kauteen lähti Classic. Uusina joukkueina edelliskauteen verrattuna aloittivat I-divisioonasta nousseet KOO-VEE, SB Vantaa ja TuuU.
Runkosarja.
Erä III putosi suoraan I-divisioonaan. SB-Pro ja Oilers joutuivat karsimaan paikastaan salibandyliigassa.
Puolivälierät.
Classic – SB Vantaa.
Classic välieriin otteluvoitoin 3–0.
Joshua Gomez

Joshua Eli Gomez (s. 20. marraskuuta 1975 Bayonne, New Jersey) on yhdysvaltalainen näyttelijä. Hän esiintyi ensimmäisen kerran CBS:n televisiosarjassa "Ilman johtolankaa". Syksystä 2007 hän on näytellyt Morgan Grimesiä televisiosarjassa "Chuck". Hän on ääninäytellyt myös muutamissa videopeleissä.
Gomez on näyttelijä Rick Gomezin nuorempi veli. Roolihahmonsa tapaan Gomez on Chuckin näyttelijän Zachary Levin hyvä ystävä.
Wala Heilmittel

WALA Heilmittel GmbH on saksalainen, luonnonlääkkeitä ja -kosmetiikkaa valmistava yritys. Antroposofisia ja homeopaattisia luonnonlääkkeitä valmistavan tehtaan perusti vuonna 1935 kemisti, tohtori Rudolf Hauschka. WALAn nimi tulee sanoista lämpö (warmth), tuhka (ash), valo (light) ja tuhka (ash). Sanat liittyvät Dr.Rudolf Hauschkan kehittämään kasviuutteiden rytmiseen valmistusmenetelmään.
Tuotteet.
Nykyään WALA valmistaa noin 1000 erilaista tuotetta, joita markkinoidaan akuuttien ja kroonisten sairauksien hoitoon sekä reseptivapaita tuotteita esimerkiksi vatsavaivoihin, silmä- ja korvaoireisiin, vilustumissairauksiin, flunssaoireisiin, pieniin rasitusvammoihin ja ruhjeisiin. Yrityksen tunnetuin tuotesarja on vuonna 1967 markkinoille tuodut Dr.Hauschka -kosmetiikkatuotteet. Sittemmin sarja on kasvanut käsittämään tuotteet kasvojen, vartalon, käsien, jalkojen ja hiusten hoitoon sekä kasvojen ehostukseen. Vuonna 2010 valikoima kasvoi hygieniaan ja terveyden ylläpitämiseen suunnatulla Dr. Hauschka Med -sarjalla.
Kasvien viljely.
Lääkkeiden ja kosmetiikkatuotteiden raaka-aineina käytettäviä kasveja viljellään WALA:n omassa puutarhassa Saksassa sekä sopimusviljelijöiden tiloilla ympäri maailmaa. Viljelyssä noudatetaan hyvän viljelytavan mukaisia periaatteita GAP (Good Agricultural Practice). WALA suosii ensisijaisesti saksalaisia sopimusviljelijöitä, mutta sillä on myös useita viljelyprojekteja ympäri maailmaa, muun muassa kolmansissa maissa. Esimerkiksi Dr.Hauschka After Sun Lotionissa käytettävä karitevoi tuotetaan Burkina Fasossa. Viljelyprojektien tarkoituksena on raaka-aineiden tuottamisen lisäksi parantaa viljelijöiden elämänlaatua. Projekteilla on myös yhteiskunnallista vaikutusta. Esimerkiksi Iranissa WALA pyrkii ruusunviljelyprojektilla lisäämään ruusujen viljelyä oopiumin viljelemisen sijaan.
Useilla viljelyprojekteilla WALA pyrkii varmistamaan raaka-aineiden riittävyyden. Tämän vuoksi WALA:lla on viljelmiä samasta kasvista eri mantereilla. Muun muassa sitruunaa viljellään sekä Sisiliassa että Argentiinassa. Mikäli Sisiliassa sattuu huono sitruunasato, saadaan sitruunat Argentiinasta. Sitruunasadon mahdollinen ylituotanto myydään eteenpäin muille luonnonkosmetiikanvalmistajille tai elintarvikkeiksi.
Laatukriteeristö.
Kaikkien raaka-aineiden laatu varmistetaan Saksassa, WALA:n omassa laboratoriossa, ennen tuotteiden valmistamista. WALA:n laboratorion laadunvalvonta ottaa näytteitä raaka-aineista, identifioi näytteet ja analysoi niiden puhtauden mikrobiologisilla testeillä, ohutkerroskromatografialla ja kaasu-nestekromatografialla. Laatua tarkkaillaan ottamalla tuotteista näytteitä koko valmistusprosessin ajan. Lisäksi teetetään esimerkiksi allergiatestejä niihin erikoistuneissa ulkopuolisissa, riippumattomissa laboratorioissa.
Balliol College

Balliol College on yksi Oxfordin yliopiston 38 collegesta. Sen perusti noin vuonna 1263 John Balliol. Balliol College on yksi Oxfordin vanhimmista collegeista ja ensimmäinen, jonka jäsenet asuivat yhteisöllisesti samalla paikalla, jolla college nykyään sijaitsee.
John Balliol.
John Balliol oli kuningas Henrik III:n uskollisimpia lordeja niin kutsutun paronien sodan aikana 1258–1265. Hän oli naimisissa skotlantilaisen prinsessan Dervorguillan kanssa. Dervorguillaa muistetaan collegen toisena perustajana, sillä hän lahjoitti collegelle alkupääoman miehensä kuoltua vuonna 1269. Balliolin sukunimi oli peräisin Bailleul-en-Vimeu-nimiseltä paikkakunnalta Picardiesta Ranskasta. Balliolin samannimisestä pojasta tuli vuonna 1292 Skotlannin hallitsija.
Mariska &amp; Pahat Sudet (albumi)

Mariska &amp; Pahat Sudet on suomalaisen Mariska &amp; Pahat Sudet -nimisen pop-yhtyeen 12. toukokuuta 2010 julkaisema studioalbumi. Sen julkaisivat Fried Music ja Sony Music. Toisin kuin aiempi Mariskan tuotanto tämä albumi ei ollut hip hopia, vaan poppia, iskelmää ja jazzia. Albumi nousi ilmestymisviikollaan (20/2010) Suomen virallisen listan 16. sijalle. Kaiken kaikkiaan albumi pysyi listalla 24 viikkoa ja myi lopulta kultaa. Albumi oli myös ehdolla Vuoden 2010 Iskelmäalbumi -Emman saajaksi.
Nicholas Clark

Nicholas Clark on yhdysvaltalainen videopelien suunnittelija ja thatgamecompanyn työntekijä. Clark opiskeli nykyisen kollegansa, Jenova Chenin kanssa tietokonetieteitä Etelä-Kalifornian yliopistossa. Siellä he kehittivät yhteisvoimin "flOw"-nimisen Flash-pelin, joka käännettiin thatgamecompanyn perustamisen jälkeen myös PlayStation 3:lle. Clarkin toimenkuvaan kuuluu erityisesti pääsuunnittelu.
Boris Babotškin

Boris Andrejevitš Babotškin (, 18. tammikuuta 1904 Saratov – 17. heinäkuuta 1975 Moskova) oli venäläinen ja neuvostoliittolainen näyttelijä ja ohjaaja.
Boris Babotškin opiskeli Moskovassa ”Nuoret mestarit” -studiossa ja työskenteli näyttelijänä vuodesta 1921 lähtien. Vuosina 1931–1935 hän näytteli Leningradin Puškinille nimetyssä akateemisessa draamatettaerissa ja vuosina 1937–1940 johti Gorkille nimettyä suurta draamatetteria. Vuodesta 1940 hän työskenteli Moskovassa Vahtangoville nimetyssä teatterissa, vuosina 1948–1951 ja vuodesta 1955 lähtien Malyi-teatterissa. Vuosina 1952–1953 toimi Moskovan Puškinille nimetyn teatterin pääohjaajana. Babotškinin merkittävin ohjaustyö oli Maksim Gorkin ”Kesävieraat” (1939 ja 1964).
Vuodesta 1927 lähtien Babotškin työskenteli myös elokuvanäyttelijänä. Maailmanmaineen hänelle toi Tšapajevin rooli samannimisessä Vasiljevin veljeksien elokuvassa (1934). Vuodesta 1944 lähtien hän toimi Neuvostoliiton elokuvakoulun VGIK:n opettajana ja vuodesta 1966 sen professorina.
Babotškin on palkittu Stalin-palkinnolla vuosina 1941 ja 1951 sekä Neuvostoliiton valtionpalkinnolla vuonna 1977. Vuonna 1963 hän sai Neuvostoliiton kansantaiteilijan ja vuonna 1974 sosialistisen työn sankarin arvonimen. NKP:n jäseneksi hän liittyi vuonna 1948.
Margarita Aliger

Margarita Josifovna Aliger (; 7. lokakuuta 1915 Odessa – 1. elokuuta 1992 Moskova) oli venäläinen neuvostorunoilija.
Margarita Aliger syntyi virkailijaperheeseen. Koulun jälkeen hän opiskeli kemiaa ja työskenteli tehtaassa. Vuosina 1933–1937 hän opiskeli Gorkille nimetyssä kirjallisuusinstituutissa. Vuonna 1942 hän liittyi NKP:n jäseneksi.
Aligerin ensimmäiset runot ilmestyivät vuonna 1933 ja ensimmäinen runokokoelma "God roždenija" (”Syntymävuosi”) vuonna 1938. Vuosina 1941–1942 hän toimi kirjeenvaihtajana piiritetyssä Leningradissa. Partisaanityttö Zoja Kosmodemjanskajasta kertova runoelma "Zoja" (1942) sai Stalin-palkinnon vuonna 1943. 
Vuonna 1956 Aliger toimi liberaalin kirjallisuuskokoelman "Literaturnaja Moskva" toimittajana, mutta esitti julkisen katumuksensa sen saaman arvostelun jälkeen. Hän oli Neuvostoliiton kirjailijaliiton hallituksen jäsen ja matkusteli paljon ulkomailla. Aliger työskenteli myös kaunokirjallisuuden kääntäjänä. Hänen proosaa muistuttava runoutensa tasapainottelee henkilökohtaisten ja poliittisten aiheiden välillä.
Kivinilkat

Kivinilkat (Zoarcidae) on ahvenkalojen lahkon kalaheimo, johon kuuluvia lajeja esiintyy viileillä ja lauhkeilla merialueilla sekä maapallon eteläisellä että pohjoisella pallonpuoliskolla. Kivinilkkoja tunnetaan 314 lajia 59 suvussa. Suomessa esiintyy näistä yksi, kivinilkka ("Zoarces viviparus").
Kivinilkoilla on pitkänomainen ruumis, jossa on 58–150 selkänikamaa; pisin on amerikankivinilkka ("Zoarces americanus"), joka voi kasvaa jopa 1,1 metrin pituiseksi. Heimoon kuuluvilla lajeilla on pitkä selkä- ja peräevä, jotka yhtyvät saumattomasti pyrstöevään, sekä hyvin pienet vatsaevät, jotka voivat myös puuttua kokonaan. Muita yhteisiä tuntomerkkejä ovat uimarakon puuttuminen sekä huomaamaton kylkiviiva. Suu on suuntautunut joko eteen tai alaspäin ja pienet suomut ovat syvällä ihossa tai puuttuvat kokonaan.
Kivinilkat elävät merenpohjassa rantavyöhykkeellä tai syvemmän meren alueella. Niiden pääasiallista ravintoa ovat pienet selkärangattomat pohjaeläimet. Suurin osa heimon lajeista laskee mätimunansa merenpohjaan kudun jälkeen eli ne ovat ovipaarisia. Munat ovat yleensä suurikokoisia mutta niitä on melko vähän. Kolme "Zoarces"-sukuun kuuluvaa lajia synnyttää poikasensa elävinä eli ne ovat ovovivipaarisia. Osa lajeista huolehtii poikasista myös syntymän jälkeen. Heimon tieteellinen nimi onkin johdettu kreikankielisestä sanasta "zoarkes", joka tarkoittaa ’elämää suojelevaa’.
ATF Dingo

ATF Dingo on saksalainen raskaasti panssaroitu miehistönkuljetusajoneuvo, joka perustuu Unimog-yhtiön valmistamaan runkoon. Ajoneuvoa valmistaa saksalainen Krauss-Maffei Wegmann (KMW). Ajoneuvo on suunniteltu suojaamaan miehistöä ja kuljetettavia joukkoja maamiinoilta, kivääritulelta sekä tykkitulen aiheuttamalta sirpalevaaralta. Ajoneuvo on nimettu australialaisen dingo-koiran mukaan.
Tekniset tiedot.
Erotuksena perinteiseen panssariauton rakenteeseen, ATF Dingon rakenne perustuu viiteen eri moduuliin; runkoon, panssarointikuoreen, varastotilaan, konetilaan ja pohjan miinasuojukseen. Moduulirakenne tekee autosta perinteisiä itsekantavaan koriin perustuvia panssariautoja kevyemmän. Dingon tykkitorneja käytetään kauko-ohjatusti periskooppien ja monitorien avulla, joten miehistö voi käyttää aseita turvallisesti ajoneuvon sisältä. Ajoneuvon pääaseistuksena on joko M2-konekivääri tai Heckler &amp; Koch GMG -kranaattikonekivääri. Lisäksi ajoneuvo on varustettu MG3- tai MG43-konekiväärillä. 
Alkuperäisen mallin lisäksi ajoneuvosta on tehty kehittyneempi malli ATF Dingo 2. Dingo 2:n uudistettu runko tarjoaa miehistölle alkuperäistä mallia paremman suojan ulkoista uhkaa vastaan ja se voidaan varustaa voimakkaammalla aseistuksella. Alkuperäisen Dingon viiden hengen sijaan Dingo 2:teen mahtuu kahdeksan hengen miehistö.
Palettitangara

Palettitangara ("Tangara fastuosa") on tangaroihin kuuluva varpuslintu, joka elää endeemisenä Brasiliassa, Etelä-Amerikassa. Laji on luokiteltu vaarantuneeksi.
Koko ja ulkonäkö.
Kooltaan palettitangara on noin 14 cm. Koiraspalettitangara on varsin värikäs lintu. Pää ja niska on väriltään sinivihreät, nokan sekä silmien ympärillä on musta alue. Selkä on musta ja kainalot sinivihreät. Siipisulat ovat tummemman siniset ja siivissä on myös oranssinkeltaisia sulkia. Yläperä on oranssi ja pyrstö tumma ja sinireunainen. Rinta on vaaleansininen ja väri on tummempi vatsassa. Naaras on väriltään koirasta vaaleampi, mutta höyhenpuvun kuviot ovat samanlaiset. Palettitangaran nokka on suurikokoinen ja tukevahko.
Levinneisyys ja elinympäristö.
Palettitangaraa tavataan paikoittain Brasilian koillisrannikolta Alagoasin, Pernambucon ja Paraíban osavaltioista. Linnun elinympäristöä ovat Atlantin rannikon kosteat metsät. Levinneisyysalueensa pohjoisosassa sitä tavataan myös cerrado-savannialueilta.
Elintavat.
Palettitangarat syövät siemeniä ja hedelmiä sekä hyönteisiä ja muita pieniä selkärangattomia eläimiä. Ravintoaan ne etsivät puiden lehvästön keskiosista ja liittyvät usein muiden lintulajien kanssa sekaparviksi. Pesimäkausi kestää lokakuulta maaliskuulle. Palettitangaran pesä sijaitsee päällyskasviston joukossa usein suuressa ananaskasvissa.
Palettitangarakannan kooksi arvioidaan 2 500–10 000 yksilöä. Suurin lajiin kohdistuva uhka on rannikkometsien kaataminen laidunmaiksi ja sokeriruokoplantaaseiksi. Alkuperäisestä metsästä on Koillis-Brasiliassa jäljellä vain kaksi prosenttia. Lisäksi lajia uhkaa pyydystäminen sen värikkään höyhenpuvun vuoksi.
Rullakiekon maailmanmestaruuskilpailut

Rullakiekon maailmanmestaruuskilpailut on vuosittainen Kansainvälisen rullaluisteluliiton organisoima rullakiekkoturnaus.
Ensimmäinen turnaus järjestettiin Yhdysvaltojen Chicagossa vuonna 1995. Suomi saavutti näissä kisoissa pronssia, minkä jälkeen se osallistui vuosina 1996–2017 Kansainvälisen jääkiekkoliiton järjestämään MM-turnaukseen. Kansainvälinen jääkiekkoliitto lopetti kilpailevan turnauksen järjestämisen vuonna 2019, joten Kansainvälisen rullaluisteluliiton järjestämät kisat ovat rullakiekon ainoa maailmanmestaruuskilpailu.
Suomen naisten rullakiekkomaajoukkue osallistui MM-kisoihin ensimmäisen kerran vuonna 2017.
Vuodesta 2017 lähtien MM-kisat on pelattu joka toinen vuosi World Roller Gamesin yhteydessä ja joka toinen vuosi omina kisoinaan.
Järjestelmä.
IIHF:n turnaus pidettiin vuosittain vuoteen 2015 asti ja viimeinen turnaus vuonna 2017.
IIHF:n MM-kisojen osallistuvien maiden vähimmäismäärä oli 16 joukkuetta; kahdeksan pääsarjassa ja kahdeksan 1. divisioonassa. Turnauksessa 1. divisioonan voittaja nousi pääsarjan seuraavan vuoden MM-kilpailuihin ja korkeimman tason viimeinen putosi 1. divisioonaan.
Kaikissa otteluissa alkusarjan otteluista finaaliin varsinaisen peliajan päättyessä tasan pelattiin viiden minuutin jatkoaika ”äkkikuolema”-periaatteella. Mikäli maalia ei syntynyt voittaja ratkaistiin voittomaalikilpailussa.
Sarjatasot.
Nuolet:
 – Noussut sarjatasolle
 – Ei ole koskaan noussut tai pudonnut
 – Pudonnut sarjatasolle
Rotkotangarat

Rotkotangarat (Calyptophilidae) on varpuslintuihin kuuluva heimo. Aikaisemmin heimon lajit katsottiin kuuluvaksi tangaroiden heimoon, mutta nykyisin ne on DNA-tutkimusten perusteella erotettu omaksi heimokseen. Rotkotangaroiden sukuun kuuluu BirdLifen mukaan kaksi lajia.
Rotkotangaroita tavataan Hispaniolan saarelta. Ne elävät metsien pohjakerroksesta ja ovat väritykseltään selästään ruskeita ja vatsastaan valkoisia.
Prometheus (elokuva)

Prometheus on vuonna 2012 ensi-iltansa saanut Ridley Scottin ohjaama yhdysvaltalainen tieteiselokuva. Sen pääosia esittävät Noomi Rapace, Charlize Theron, Michael Fassbender ja Idris Elba.
Elokuvaa alettiin suunnitella 2000-luvun alussa, ja siitä piti alun perin tulla viides osa "Alien"-elokuvasarjaan. Ridley Scott ja James Cameron kehittelivät idean elokuvalle, joka toimisi esiosana Scottin "Alien – kahdeksas matkustaja" -elokuvalle. "Alien vs. Predator" -elokuvat laittoivat projektin jäihin, kunnes vuonna 2009 Scott kiinnostui jälleen ajatuksesta.
Käsikirjoituksen laati Jon Spaihts, ja elokuva toimi esiosana "Alien"-elokuville. Vuonna 2010 projektiin tuli mukaan "Lost"-sarjan luoja Damon Lindelof, joka kirjoitti Spaihtsin käsikirjoituksen uusiksi Scottin ajatusten mukaan, sillä Scott halusi välttää toistamasta jo aiemmissa elokuvissa nähtyjä tapahtumia. Lindelofin elokuva sijoittuisi "Alien"-elokuvien maailmaan mutta toimisi ennemminkin spin-offina kuin esiosana. Ridley Scott kutsui alkuperäisen Alien-hirviön suunnitelleen kuvataiteilija H. R. Gigerin mukaan "Prometheuksen" suunnittelutyöhön. Giger piirsi elokuvaa varten useita luonnoksia.
Kuvaukset alkoivat maaliskuussa 2011, ja elokuvan ensi-ilta oli 1. kesäkuuta 2012. Virallinen traileri julkistettiin 22. joulukuuta 2011.
"" -nimistä jatko-osaa kuvattiin vuonna 2016, ja sen ensi-ilta oli 17. toukokuuta 2017. Elokuvan ohjasi Ridley Scott, mutta "Prometheuksen" näyttelijäkaartista vain Fassbender palasi rooliinsa jatko-osassa.
Juoni.
Elokuvan tapahtumat alkavat vuonna 2089, kun ryhmä tutkijoita löytää muinaisen tähtikartan, jonka uskotaan antavan vihjeitä elämän synnystä maapallolla. Meredith Vickersin johtama joukko saapuu neljä vuotta myöhemmin LV-233-planeetalle, jossa heitä odottaa taistelu ihmiskunnan tulevaisuudesta.
Jatko-osa.
Työnimillä "Prometheus 2" ja "Paradise" tunnetun elokuvan oli tarkoitus jatkaa siitä mihin ensimmäinen elokuva päättyi, ja Noomi Rapacen sekä Michael Fassbenderin ilmoitettiin palaavan rooleihinsa. Joulukuussa 2012 Damon Lindelof ilmoitti, ettei osallistu jatko-osan tekemiseen vaan käsikirjoituksen tekee Michael Green. Tuotannon oli tarkoitus alkaa loppuvuodesta 2014 ja elokuvan ensi-illaksi asetettiin 4. maaliskuuta 2016, mutta 1. elokuuta 2014 Fox peruutti kyseisen ajankohdan.
Elokuussa 2015 Ridley Scott vahvisti "Prometheus 2":n tuotannon, ja kuvaukset alkoivat huhtikuussa 2016.
Syyskuussa 2015 jatko-osan nimeksi paljastettiin "Alien: Paradise Lost". Elokuva jatkaa "Prometheus"-tarinaa, ja muun muassa Xenomorphien syntytarina selitetään. 14. marraskuuta 2015 elokuvan viralliseksi nimeksi varmistui "".
Triviaa.
"Prometheuksen" Blu-ray-julkaisu sisältää vihjauksen mahdollisesta yhteydestä Alien-universumin Weylandin ja "Blade Runner" -universumin Tyrellin kanssa: Blu-rayn ”pääsiäismunan” mukaan Weyland puhuu edesmenneestä mentoristaan, joka muun muassa asui pyramidin huipulla katsoen enkelten kaupunkia (Los Angeles).
Grendel (yhtye)

Grendel on suomalainen, vuonna 1999 perustettu Helsingistä kotoisin oleva metalliyhtye. 
Kari Martikainen ilmoitti vuoden 2012 helmikuussa jättävänsä yhtyeen.
Diskografia.
EP:t
Avioane Craiova

Avioane Craiova S.A. on romanialainen lentokonetehdas, joka perustettiin vuonna 1972. Se toimii Gherceştissä lähellä Craiovaa. 
Historia.
Tehdas perustettiin vuonna 1972 tukemaan Romanian ilmavoimien tarpeita. Se teki yhteistyötä Jugoslavian SOKO-tehtaan ja kahden romanialaisen lentokonetehtaan, Aerostar Bacăun ja Industria Aeronautică Românăn eli IAR Braşovin, kanssa. 
Se kehitti kaksimoottorisen rynnäkkökoneen, IAR-93 Vulturin, jota valmistettiin noin 200 kappaletta. Kone oli Romanian ja Jugoslavian ilmavoimien käytössä vuodet 1975-1992.
Romanian kansallinen ilmailuinstituutti avusti tehdasta kehittämään 1980-luvulla suihkukoulukoneen, IAR-99:n. Kone on edelleen tuotannossa ja Romanian ilmavoimien käytössä. Jatkokehitysversio kulkee nimellä IAR-99 Şoim (Haukka). 
Muita hankkeita ovat olleet neljännen sukupolven hävittäjä IAR-95 Spey ja suihkuharjoituskone IAR-109 Swift.
Andreas Karlsson

Andreas Karlsson (s. 19. elokuuta 1975 Ludvika, Ruotsi) on ruotsalainen entinen jääkiekkoilija ja maailmanmestari, joka pelasi urallaan yhteensä 264 runkosarjaottelua NHL:ssä tehden niissä tehot 16+35=51. Jäähyminuutteja tuli 72. Karlsson oli isokokoinen puolustava sentteri, joka pelasi myös kotimaassaan yhteensä 377 Elitserienin runkosarjaottelua tehden tehot 102+121=223.
Ura.
Karlsson oli IFK Munkforsin kasvatti, mutta hän aloitti ammattilaisuransa Leksandissa. Karlsson debytoi Elitserienissä kaudella 1992–1993, jolloin hän pelasi 13 ottelua. Karlsson pelasi Leksandissa kevääseen 1999 asti ja teki siellä parhaimmillaan 33 pistettä kaudella 1998–1999. Kesällä Calgary Flames varasi hänet kuudennella kierroksella numerolla 148. Karlsson ei kuitenkaan siirtynyt Flamesiin, vaan hänen oikeudet kaupattiin kesällä 1999 uuteen vastaperustettuun seuraan, Atlanta Thrashersiin.
Tulokaskaudella 1999–2000 Karlsson teki 51 NHL-ottelussa tehot 5+9=14. Hän pelasi osan kaudestaan myös IHL-joukkue Orlando Solar Bearsissa. Karlsson pelasi koko kauden 2000–2001 Thrashersissä ja teki 61 ottelussa tehot 5+11=16. Tehot olivat hänen yhden kauden henkilökohtainen piste-ennätys NHL:ssä. Kaudella 2001–2002 Karlsson haki taas pelituntumaa farmista, tällä kertaa AHL-joukkue Chicago Wolvesista. Hän oli voittamassa joukkueessa Calder Cupia keväällä 2002. Kauden 2002–2003 Karlsson pelasi kokonaan Wolvesissa.
Karlsson palasi kaudeksi 2003–2004 Eurooppaan ja siirtyi sveitsiläiseen EHC Baseliin. Hän palasi kotimaahansa kaudeksi 2004–2005 ja siirtyi HV71:n riveihin. Kaudella 2005–2006 Karlsson voitti koko Elitserienin piste- ja maalipörssin tehoilla 26+29=55. Hänet valittiin kauden päätteeksi Elitserienin arvokkaimmaksi pelaajaksi ja Ruotsin tähdistökentälliseen.
Kaudeksi 2006–2007 Karlsson palasi NHL:ään ja siirtyi Tampa Bay Lightningin riveihin. Hän pelasi siellä kaksi kautta, molemmat kokonaan NHL:ssä. Karlsson pelasi kuitenkin lähinnä kolmosketjussa, eikä kerännyt paljon pisteitä. Hän palasi kaudeksi 2008–2009 Elitserieniin ja siirtyi Frölunda HC:n riveihin kolmivuotisella sopimuksella. Kaksi ensimmäistä kautta ovat jääneet vain 11 ja 15 ottelun mittaisiksi loukkaantumisten takia.
Myös kausi 2010–2011 jäi Karlssonilla vain 35 ottelun mittaiseksi loukkaantumisen takia. Hän lopetti uransa maaliskuussa 2011.
Maajoukkue.
Karlsson pelasi MM-kilpailuissa vuosina 1996 ja 2006. Vuonna 2006 hän voitti maailmanmestaruuden ja pelasi kisoissa piste per peli -tahtia. 
Karlsson pelasi myös alle 20-vuotiaiden MM-kilpailuissa 1995 voittaen pronssia sekä alle 18-vuotiaiden EM-kisoissa 1993 voittaen kultaa.
Utva C-3 Troika

Utva C-3 "Trojka" oli kevyt jugoslavialainen yleisilmailulentokone, joka kehitettiin 1940-luvulla ja oli tuotannossa 1950-luvun puoliväliin. Koneita valmistettiin noin 80 kappaletta.
Kone syntyi valtion rahoittaman yleisilmailukoneen kehitysprojektina. Lentokoneen suunnittelivat Boris Cijan ja Djordje T. Petkovic. Sen ensilento tapahtui vuonna 1946. Konetta valmisti - myöhemmin linja-autotuotannostaan tunnettu - Ikarus-tehdas nimellä Ikarus 251. Sarjatuotanto tapahtui Utvan kaupungissa. Sarjatuotantokone sai tyyppitunnuksen C-3. 
Lentokonen oli alatasoinen, suorasiipinen kone, jossa oli pyrstöteline. Ohjaaja ja kouluttaja istuivat rinnakkain, joka oli tuohon aikaa suhteellisen uutta. 
Myöhemmissä versioissa voimalaitteena oli Walter Mikron 4.
Laurent Pokou

Laurent Pokou (10. elokuuta 1947 Abidjan – 13. marraskuuta 2016 Abidjan) oli norsunluurannikkolainen jalkapalloilija. Hyökkääjänä pelannut Pokou oli muun muassa Afrikan-mestaruuskilpailujen kautta aikain toiseksi paras maalintekijä 14 maalilla. Pokou saavutti maajoukkueessa pronssia vuoden 1968 Afrikan kisoissa.
Seuratasolla Pokou pelasi kotimaassaan Mimosasissa, josta hän siirtyi Ranskaan Stade Rennaisiin ja myöhemmin Nancyyn.
Lopuksi tulevat turistit

Lopuksi tulevat turistit on Robert Thalheimin ohjaama, hänen omiin kokemuksiinsa perustuva elokuva vuodelta 2007.
Juoni.
Saksalainen Sven (Fehling) lähtee suorittamaan siviilipalvelustaan Oswiecimiin, Auschwitzin keskitysleirimuseoon. Hän joutuu leiriltä eloonjääneen Krzeminskin (Ronczewski) kotihoitajaksi. Alkuvaikeuksien jälkeen eri sukupolvia edustavien miesten välille syntyy yhteisymmärrys.
FC Bayern München (koripallo)

FC Bayern München on saksalainen koripalloseura Münchenistä. Se kuuluu FC Bayern Münchenin jaostoihin.
Historia.
Seuran parhaat kaudet sijoittuivat 1950–luvulle, jolloin se voitti kaksi Saksan mestaruutta vuosina 1954 ja 1955. Vielä vuonna 1968 Bayern München voitti Saksan cupin. Tämän jälkeen seura ei saavuttanut merkittävää menestystä ja olikin koko 2000-luvun alun toiseksi ja kolmanneksi korkeimmilla sarjatasoilla. Kaudeksi 2008–2009 Bayern München nousi Pro A:han, koska Düsseldorf Magicsille ei myönnetty liigalisenssiä. Kesällä 2010 seuran päävalmentajaksi hankittiin Dirk Bauermann, ja tähtäimeksi asetettiin nousu Euroopan parhaimpien koripalloseurojen joukkoon 3–5 vuoden aikana. Kauden 2010–2011 päätteeksi seura voitti Pro A:n ja nousi Bundesliigaan.